NACRT

Na temelju članka 6. stavka 2. Zakona o savjetima mladih („Narodne novine“, broj 41/14. i 83/23.), članka 33. stavka 1. točke 4. Statuta Varaždinske županije („Službeni vjesnik Varaždinske županije“ broj 14/18., 7/20. i 65/20. – pročišćeni tekst i 11/21.) i članka 56. Poslovnika o radu Županijske skupštine („Službeni vjesnik Varaždinske županije“ broj 26/18., 7/20., 65/20. – pročišćeni tekst i 11/21.) Županijska skupština Varaždinske županije, na sjednici održanoj dana 2023. godine

**ODLUKA**

**o osnivanju Savjeta mladih Varaždinske županije**

**Članak 1.**

Ovom Odlukom uređuje se osnivanje Savjeta mladih Varaždinske županije (u nastavku: Savjet mladih), broj članova, način izbora članova, rokovima provedbe izbora za članove savjeta mladih, djelokrug rada, odnos prema Županijskoj skupštini i županu u postupku donošenja odluka i drugih akata od neposrednog interesa za mlade i u vezi s mladima, način financiranja rada i programa, osiguravanje prostornih i drugih uvjeta za rad Savjeta mladih, pravo na naknadu za sudjelovanje na sjednicama savjeta mladih i naknadu troškova neposredno vezanih uz rad u savjetu mladih te ostala pitanja od značenja za rad Savjeta mladih.

**Članak 2.**

Izrazi koji se koriste u ovoj Odluci, a imaju rodno značenje koriste se neutralno i odnose se jednako na muški i ženski spol.

**II. SASTAV I NAČIN IZBORA ČLANOVA**

**SAVJETA MLADIH**

**Članak 3.**

Savjet mladih je savjetodavno tijelo Županijske skupštine koje promiče i zagovara interese mladih Varaždinske županije.

Savjet mladih osniva se u cilju aktivnog uključivanja mladih u javni život te informiranja i savjetovanja mladih u Varaždinskoj županiji, uvažavajući načela nediskriminacije, partnerstva, suradnje i aktivnog sudjelovanja mladih.

Savjet mladih ima 7 članova, uključujući predsjednika i zamjenika predsjednika te po jednog predstavnika svakog osnovanog savjeta mladih jedinice lokalne samouprave na području Varaždinske županije.

Za članove Savjeta mladih mogu se birati osobe u dobi od navršenih petnaest (15) do navršenih trideset (30) godina života, s prebivalištem ili boravištem na području Varaždinske županije.

Osoba može istodobno biti članom Savjeta mladih Varaždinske županije i samo jednog savjeta mladih jedinice lokalne samouprave.

**Članak 4.**

Postupak biranja članova Savjeta mladih počinje objavom Javnog poziva za isticanje kandidatura, kojeg provodi Komisija za izbor i imenovanja (u daljnjem tekstu: Komisija).

Javni poziv sadržava opis postupka izbora, uvjete za isticanje kandidatura, rokove za prijavu i rokove u kojima će biti provedena provjera zadovoljavanja formalnih uvjeta kandidata te izbor članova, sukladno ovoj Odluci i Zakonu.

Javni poziv objavljuje se na mrežnim stranicama Varaždinske županije te u sredstvima javnog priopćavanja najmanje tri mjeseca prije isteka mandata članovima Savjet mladih.

Rok za isticanje kandidatura je 15 dana od dana objave Javnog poziva.

Kandidature za članove Savjeta mladih ističu udruge koje su sukladno statutu ciljano i prema djelatnostima opredijeljene za rad s mladima i za mlade, udruge nacionalnih manjina u Republici Hrvatskoj, učenička vijeća, studentski zborovi, pomladci političkih stranaka, sindikalne ili strukovne organizacije u Republici Hrvatskoj i neformalne skupine mladih od najmanje 25 mladih.

Kandidature za članove Savjeta mladih podnose se Komisiji u pisanom obliku, odnosno na obrascu koji će biti objavljen na mrežnim stranicama Varaždinske županije, a sadržava naziv i sjedište ovlaštenog predlagatelja, zatim ime i prezime, datum i godinu rođenja i adresu prebivališta odnosno boravišta kandidata, izjavu o prihvaćanju kandidature za člana te obrazloženje prijedloga kandidature.

Obrazloženje kandidature sadržava podatke o kandidatu, odnosno kandidatima kojim se predstavljaju (naziv škole, fakulteta, završeno obrazovanje, radno mjesto, dosadašnje aktivnosti i interesi, motivi za kandidiranje za člana Savjeta mladih i sl.).

Razmatraju se samo potpuni, ovjereni i pravovremeni prijedlozi.

Kada je predlagatelj kandidature neformalna skupina mladih iz stavka 5. ovog članka, kandidatura mora sadržavati podatke o svim predlagateljima (ime i prezime i godinu rođenja te podaci o prebivalištu, odnosno boravištu).

**Članak 5.**

Nakon zaprimanja pisanih i obrazloženih kandidatura za članove Savjeta mladih, Komisija obavlja provjeru formalnih uvjeta prijavljenih kandidata te u roku od 15 dana od isteka roka za podnošenje prijava, sastavlja Izvješće te utvrđuje popis važećih kandidatura.

Popis važećih kandidatura utvrđuje se na način da se ime i prezime kandidata na popisu navodi prema redoslijedu zaprimljenih kandidatura, a sadržava: naziv predlagatelja, ime i prezime kandidata te datum i godinu rođenja kandidata.

Na Izvješće iz stavka 1. ovlašteni predlagatelji kandidature iz članka 4. ove Odluke imaju pravo prigovora Komisiji za statutarno-pravna pitanja.

Izvješće o provjeri formalnih uvjeta i popis važećih kandidatura dostavljaju se Županijskoj skupštini i objavljuju se na mrežnim stranicama Varaždinske

županije. Pored Izvješća i popisa važećih kandidatura Županijskoj skupštini dostavljaju se i obrazloženja kandidatura.

Županijska skupština na prvoj sjednici nakon objave popisa važećih kandidatura raspravlja Izvješće o provjeri formalnih uvjeta i s popisa važećih kandidatura za članove Savjeta mladih tajnim glasovanjem bira članove Savjeta.

Kandidati na glasačkom listiću navedeni su prema abecednom redu prezimena kandidata.

Glasovanje se obavlja zaokruživanjem broja ispred onoliko kandidata na listiću koliko po ovoj Odluci Savjeta mladih ima članova. Izabrani su kandidati s najvećim brojem dobivenih glasova.

U slučaju da nije moguće izabrati Savjet zbog dva ili više kandidata s jednakim brojem glasova, glasovanje se ponavlja za izbor kandidata do punog broja članova između onih kandidata koji u prvom krugu nisu izabrani zbog jednakog broj glasova. Glasovanje se ponavlja dok se ne izaberu svi članovi Savjeta mladih, do punog broja.

Rezultati izbora za članove Savjeta mladih objavljuju se na mrežnim stranicama Varaždinske županije te u sredstvima javnog priopćavanja.

**III. KONSTITUIRANJE SAVJETA MLADIH**

**Članak 6.**

Nadležni upravni odjel Varaždinske županije poziva imenovane predstavnike iz svakog osnovanog savjeta mladih jedinice lokalne samouprave na području Varaždinske županije na konstituirajuću sjednicu Savjeta mladih.

**Članak 7.**

Savjet mladih se mora konstituirati u roku od 30 dana od dana objave rezultata izbora.

Prvu sjednicu Savjeta mladih dužan je sazvati predsjednik Županijske skupštine, a sjednici predsjedava najstariji član Savjeta mladih do izbora predsjednika Savjeta mladih.

Savjet mladih je konstituiran izborom predsjednika Savjeta mladih.

Ako se prva sjednica ne održi, odnosno ako se Savjet mladih ne konstituira, ovlašteni sazivač će sazvati ponovno sjednicu u roku sedam dana od dana kada je trebala biti održana prva sjednica. Ako se Savjet mladih ne konstituira niti na toj sjednici ovlašteni sazivač sazvat će ponovno sjednicu u nastavnom roku od sedam dana.

Pokušaji sazivanja i održavanja sjednica iz prethodnog stavka mora biti u roku 30 dana od dana proglašenja rezultata izbora za članove Savjeta mladih.

Predsjednika i zamjenika predsjednika Savjeta mladih biraju i razrješuju članovi Savjeta mladih većinom glasova svih članova, sukladno Poslovniku o radu Savjeta mladih.

Obavijest o konstituiranju Savjeta mladih Varaždinska županija će objaviti na svojim mrežnim stranicama te u jednom lokalnom tjedniku.

Ako Savjet mladih u roku od 30 dana od dana proglašenja službenih rezultata izbora za članove Savjeta mladih ne izabere predsjednika Savjeta mladih, Županijska skupština će objaviti novi Javni poziv za izbor članova Savjeta mladih.

**IV. MANDAT ČLANOVA SAVJETA MLADIH**

**Članak 8.**

Članovi Savjeta mladih biraju se na razdoblje trajanja mandata Županijske skupštine odnosno do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju predstavničkog tijela sukladno odredbama zakona kojim se uređuje lokalna i područna (regionalna) samouprava.

Županijska skupština razriješit će člana Savjeta mladih i prije isteka mandata:

- ako neopravdano izostane s najmanje 50% sjednica Savjeta mladih u godini dana,

- na osobni zahtjev.

Član Savjeta mladih koji za vrijeme trajanja mandata navrši trideset (30) godina nastavlja s radom u Savjetu do isteka mandata na koji je izabran.

Dodatni izbor članova Savjeta mladih te raspuštanje provodi se sukladno Zakonu.

Županijska skupština raspustit će Savjet mladih samo ako Savjet mladih ne održi sjednicu dulje od šest mjeseci.

**V. DJELOKRUG I NAČIN RADA SAVJETA**

**MLADIH TE PROGRAM RADA**

**I FINANCIRANJE SAVJETA**

**Članak 9.**

Savjet mladih u okviru svoga djelokruga:

- raspravlja o pitanjima značajnim za rad Savjeta mladih te o pitanjima iz djelokruga Županijske skupštine koji su od interesa za mlade,

- u suradnji s predsjednikom Županijske skupštine inicira u Županijskoj skupštini donošenje odluka od značaja za mlade, donošenje programa i drugih akata od značenja za unaprjeđivanje položaja mladih na području Varaždinske županije, raspravu o pojedinim pitanjima važnim za unaprjeđivanje položaja mladih na području Županije te način rješavanja navedenih pitanja te sudjeluje u radu Županijske skupštine prilikom donošenja tih odluka i mjera,

- sudjeluje u izradi, provedbi i praćenju provedbe lokalnih programa za mlade, daje pisana očitovanja i prijedloge nadležnim tijelima o potrebama i problemima mladih,

- potiče informiranje mladih o svim pitanjima značajnim za unaprjeđivanje položaja mladih, potiče međusobnu suradnju savjeta mladih u Republici Hrvatskoj te suradnju i razmjenu iskustava s organizacijama civilnoga društva i odgovarajućim tijelima iz RH i drugih zemalja,

- predlaže i daje na odobravanje Županijskoj skupštini program rada najkasnije u Zakonom određenom roku, a koji je popraćen financijskim planom i aktivnostima određenim Zakonom, te i širim, radi ostvarivanja programa rada Savjeta mladih,

- po potrebi poziva predstavnike upravnih tijela Županije na sjednice Savjeta mladih,

- potiče razvoj financijskog okvira provedbe politike za mlade i podrške razvoju organizacija mladih i za mlade te sudjeluje u programiranju prioriteta natječaja i određivanja kriterija financiranja organizacija mladih i za mlade,

- potiče mlade na aktivnu participaciju u Varaždinskoj županiji te ih prema potrebi poziva na sjednice i uključuje u svoj rad,

**-** obavlja i druge savjetodavne poslove od interesa za mlade, sukladno Zakonu.

**Članak 10.**

Savjet mladih održava redovite sjednice najmanje jednom svaka tri mjeseca, a po potrebi i češće. Sjednica savjeta mladih može se održati i elektroničkim putem.

Članovima Savjeta mladih koji ne mogu nazočiti sjednici savjeta mladih koja se održava fizički omogućit će se, sukladno tehničkim i organizacijskim mogućnostima, sudjelovanje na sjednici savjeta mladih elektroničkim putem, odnosno audio i/ili videokonferencijskim putem.

Članovi Savjeta mladih koji će na sjednici savjeta mladih sudjelovati elektroničkim putem, odnosno putem audio i/ili videokonferencijskim putem sukladno stavku 3. ovoga članka o tome će predsjednika savjeta mladih obavijestiti najkasnije tri dana prije održavanja sjednice savjeta mladih.

**Članak 11.**

Sjednice Savjeta mladih saziva i njima predsjeda predsjednik savjeta mladih.

Predsjednik savjeta mladih dužan je sazvati sjednicu Savjeta mladih na prijedlog najmanje 1/3 članova Savjeta mladih.

**Članak 12.**

Savjet mladih donosi program rada i financijski plan savjeta mladih za svaku kalendarsku godinu.

Program rada savjeta mladih mora sadržavati sljedeće aktivnosti:

- sudjelovanje u procesu izrade i praćenju provedbe lokalnog programa djelovanja za mlade,

- konzultiranje s mladima i organizacijama mladih i za mlade o temama bitnima za mlade,

- suradnju s tijelima jedinica lokalne, odnosno područne (regionalne) samouprave u politici za mlade,

- suradnju s drugim savjetodavnim tijelima mladih u Republici Hrvatskoj i inozemstvu.

Program rada Savjeta mladih može sadržavati i ostale aktivnosti važne za rad Savjeta mladih i poboljšanje položaja mladih, a u skladu s propisanim djelokrugom Savjeta mladih.

Program rada savjeta mladih donosi se većinom glasova svih članova savjeta mladih.

Program rada Savjeta mladih popraćen financijskim planom podnosi na odobravanje Županijskoj skupštini, najkasnije do 30. studenoga tekuće godine za sljedeću kalendarsku godinu.

Varaždinska županija, sukladno mogućnostima, osigurava financijska sredstva za rad i program rada Savjeta mladih koje odobrava Županijska skupština, kao i prostor za održavanje sjednica Savjeta mladih.

**Članak 13.**

Članovi Savjeta mladih imaju pravo na naknadu za svoj rad za onaj mjesec u kojem je održana sjednica Savjeta mladih, a na kojem je član sudjelovao, u iznosu do 13,27 eura.

Članovi Savjeta koji su predstavnici savjeta mladih jedinice lokalne samouprave u Savjetu mladih Varaždinske županije koji mogu ostvarivati pravo na naknadu za svoj rad u Savjetu mladih jedinice lokalne samouprave, pravo na naknadu za svoj rad ostvaruju samo po jednoj osnovi.

Članovi Savjeta mladih imaju pravo na naknadu troškova prijevoza za dolazak na sjednice Savjeta mladih, kao i drugih putnih troškova neposredno vezanih za rad Savjeta mladih, u skladu s posebnom Odlukom koja regulira ova pitanja za ostala radna i druga tijela Županije.

**VI. ODNOS SAVJETA MLADIH I ŽUPANIJSKE**

**SKUPŠTINE TE ŽUPANA**

**Članak 14.**

Županijska skupština dostavlja Savjetu mladih sve pozive i materijale za svoje sjednice, zapisnike s održanih sjednica u istom roku, kao i članovima Županijske skupštine te na drugi prikladan način informira Savjet mladih o svim svojim aktivnostima.

Predsjednik Županijske skupštine i župan po potrebi, a najmanje svakih 6 mjeseci, održava zajednički sastanak sa Savjetom mladih, na koji po potrebi poziva i druge članove Županijske skupštine i drugih tijela Županije, kada raspravljaju o svim pitanjima od interesa za mlade te o suradnji Županijske skupštine i drugih tijela Varaždinske županije sa Savjetom mladih.

Inicijativu za zajednički sastanak može podnijeti i Savjet mladih.

Županijska skupština će na prijedlog Savjeta mladih raspraviti pitanje od interesa za mlade, i to najkasnije na prvoj slijedećoj sjednici od dana dostave zahtjeva Savjeta mladih, pod uvjetom da je prijedlog podnesen najkasnije sedam (7) dana prije dana održavanja sjednice Županijske skupštine, u skladu s Poslovnikom o radu Županijske skupštine.

**VII. INFORMIRANJE SAVJETA MLADIH O RADU**

**Članak 15.**

Savjet mladih podnosi godišnje izvješće o svom radu Županijskoj skupštini do 31. ožujka tekuće godine za prethodnu godinu te ga dostavlja na znanje županu koji ga objavljuje na mrežnim stranicama Varaždinske županije.

Godišnje izviješće o svom radu iz stavka 1. ovog članka Savjet mladih podnosi i tijelu državne uprave nadležnom za mlade do 31. ožujka tekuće godine za prethodnu godinu.

**VIII. OSTALA PITANJA**

**Članak 16.**

Ostala pitanja o načinu rada Savjeta mladih uređuju se Poslovnikom o radu Savjeta mladih, u skladu sa Zakonom.

**Članak 17.**

Stručne i administrativne poslove za potrebe Savjeta mladih obavlja upravni odjel u čiji djelokrug rada ima opis poslova za Savjet mladih.

**Članak 18.**

Na ostala pitanja koja nisu obuhvaćena ovom Odlukom primjenjuje se Zakon o savjetima mladih. Ukoliko određeno pitanje nije regulirano Zakonom o savjetima mladih , tada se primjenjuje Zakon o lokalnoj i područnoj (regionalnoj) samoupravi, Statut Varaždinske županije te Poslovnik o radu Županijske skupštine.

**IX. PRIJELAZNE I ZAVRŠNE ODREDBE**

**Članak 19.**

Stupanjem na snagu ove Odluke prestaje važiti Odluka o osnivanju Savjeta mladih Varaždinske županije („Službeni vjesnik Varaždinske županije“ broj 39/14.).

**Članak 20.**

Ova Odluka stupa na snagu osmoga dana od dana objave u „Službenom vjesniku Varaždinske županije.

Odredbe članka 13. Odluke primjenjuju se od 1. siječnja 2024. godine.

Sadašnji sastav Savjeta mladih Varaždinske županije nastavlja s radom do isteka mandata sukladno Odluci o osnivanju Savjeta mladih Varaždinske županije („Službeni vjesnik Varaždinske županije“ broj 39/14.).

Odredba članka 3. stavka 3. Odluke, primjenjuje se od iduće konstituirajuće sjednice Savjeta mladih Varaždinske županije.

**KLASA:**

**URBROJ:**

**Varaždin 2023.**

**PREDSJEDNIK ŽUPANIJSKE SKUPŠTINE**

 **Dr.sc. Josip Križanić**

**Obrazloženje**

Hrvatski sabor donio je Zakon o izmjenama i dopunama Zakona o savjetima mladih („Narodne novine“ broj 83/23. dalje u tekstu - Zakon) 14. srpnja 2023. godine koji je stupio na snagu 29. srpnja 2023. godine.

Člankom 24. Zakona propisano je da će jedinice lokalne i područne (regionalne) samouprave uskladit svoje statute i druge opće akte s odredbama Zakona u roku od 90 dana od dana stupanja na snagu ovoga Zakona.

Odluka o osnivanju Savjeta mladih Varaždinske županije usklađuje se s odredbama novog Zakona o savjetima mladih. Iz dosadašnje Odluke o osnivanju savjeta mladih („Službeni vjesnik Varaždinske županije“ broj 39/14.) brišu se zamjenici članova Savjeta mladih, mijenja se broj članova Savjeta mladih kao i njihov sastav. Dosadašnjom Odlukom, broj članova je bio jedanaest (11) članova i zamjenika članova, a novom odlukom taj broj je sedam (7) članova i po jedan predstavnik svakog osnovanog savjeta mladih jedinice lokalne samouprave na području Varaždinske županije.

Mijenja se i duljina mandata članovima Savjetima mladih Varaždinske županije, čija duljina je određena duljinom trajanja mandata predstavničkog tijela koje ih je izabralo, pri čemu im mandat traje do dana stupanja na snagu odluke Vlade Republike Hrvatske o raspisivanju sljedećih redovitih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke Vlade Republike Hrvatske o raspuštanju predstavničkog tijela sukladno odredbama zakona kojim se uređuje lokalna i područna (regionalna) samouprava umjesto dosadašnjih tri (3) godine.

Ovom Odlukom omogućuje se članovima Savjeta mladih od 1. siječnja 2024. i pravo na naknadu za sudjelovanje na sjednicama Savjeta mladih Varaždinske županije u iznosu od 13,27 eura.

Za provedbu ove Odluke potrebo je osigurati financijska sredstva u Proračunu Varaždinske županije za 2024. godinu.

 **ŽUPAN**

 **Anđelko Stričak**